༈གདན་རབས་བཞི་པ་བླ་མ་ཀརྨ་བཀྲ་ཤིས་སམ་ཀརྨ་ཆོས་དཔལ་བཟང་པོ་ནི།དམ་པ་འདི་ནི་རིག་འཛིན་མི་འགྱུར་རྡོ་རྗེའི་སྤྲུལ་པ་ཡིན་པར་ཉིད་ཀྱི་སྔོན་གནས་རྗེས་དྲན་དང༌།གཞན་གྱི་ལུང་བསྟན་དང་མཐུན་པར་གསང་བདག་རྡོ་རྗེ་ཆོས།ཀུན་དགའ་བོ།ལོ་ཆེན་བཻ་རོ་ཙ་ན།ཤུད་པུ་དཔལ་ཀྱི་སེང་གེ།རི་བོ་དཔལ་འབར་བའི་རྣལ་འབྱོར་པ།སྨིན་གླིང་གཏེར་ཆེན།དགའ་ལྡན་ཁྲི་པ།རྗེ་བདུན་པའི་ཡོངས་འཛིན་ངག་དབང་མཆོག་ལྡན།རིག་འཛིན་མི་འགྱུར་རྡོ་རྗེ་རྣམས་ཀྱི་སྤྲུལ་པ་གཅིག་བསྡུས་སུ་ངོས་འཛིན་པ་དང༌།ཁྱད་པར་རིག་འཛིན་བདུད་འདུལ་རྡོ་རྗེའི་སྐུ་གསུང་ཐུགས་ཀྱི་སྤྲུལ་པ།རྒྱ་རོང་དབོོན་སྤྲུལ་པདྨ་ཀུན་གྲོལ་རྣམ་རྒྱལ།ཀཿཐོག་དྲི་མེད་ཞིང་སྐྱོང་དཔལ་ཡུལ་ཀརྨ་བཀྲ་ཤིས་གསུམ་ཡིན་ལ།འདི་ནི་རིག་འཛིན་འཇའ་ཚོན་སྙིང་པོའི་གཏེར་ལུང་ལས།འབྲི་ཆུའི་རྒྱུད་ནས་ཀརྨའི་མིང་ཅན་འབྱུང་༔ཞེས་དང༌།བདུད་འདུལ་གཏེར་ལུང་ལས།ཁོ་བོ་ཤུད་བུའི་གསུང་སྤྲུལ་ནིཿམ་འོངས་ཀཿཐོག་ཉེ་བ་རུ༔མངྒའི་མིང་ཅན་སྒྲུབ་བརྒྱུད་བསྟན་པ་བཙུགས༔ཞེས་ལུང་བསྟན་པ་ལྟར།རབ་བྱུང་བཅུ་གཉིས་པའི་ས་སྤྲེལ་ལོར་རིག་འཛིན་ཀུན་བཟང་ཤེས་རབ་ཀྱི་དབོན་བརྒྱུད་དུ་དཔལ་ཡུལ་ཨ་མཆོག་གི་ས་ཆར་འཁྲུངས།གྲུབ་དབང་པདྨ་ནོར་བུ་ལས་ཐོག་མར་གཙུག་ཕུད་འབུལ་བ་ནས་བཟུང༌།བཀའ་མ་མདོ་སྒྱུ་སེམས་གསུམ།གཏེར་མ་བཀའ་དགོངས་རཏྣ་སོགས།གདན་རབས་འདིའི་གསེར་ཆོས་རྒྱུན་གང་བཞུགས་ཀྱི་སྨིན་གྲོལ་རྒྱ་མཚོ་ལྟ་བུ་གསན།ཁྱད་པར་ཕྱག་རྫོགས་ཟུང་འཇུག་གི་ཉམས་ཁྲིད།གནམ་ཆོས་སངས་རྒྱས་ལག་འཆང་འོད་གསལ་རྗོགས་ཆེན་ལམ་ཁྱེར་མན་ངག་དང་བཅས་པ་གསན་ནས་ཐུགས་ཀྱི་སྲས་གཅིག་པུར་གྱུར།གྲུབ་དབང་དམ་པ་དེ་དང༌།ཀརྨ་པ་བཅུ་གསུམ་པ་བདུད་འདུལ་རྡོ་རྗེ།ཞྭ་དམར་བཅུ་པ་ཆོས་འགྲུབ་རྒྱ་མཚོ་རྣམས་ནས་དཔལ་ཡུལ་དུ་ཀུན་བཟང་ཤེས་རབ་ཀྱི་ཆོས་ཁྲིར་མངའ་གསོལ།སི་ཏུ་ཆོས་ཀྱི་འབྱུང་གནས་ལས་བསྙེན་པར་རྫོགས་ནས་ཀརྨ་ཆོས་དཔལ་བཟང་པོ་ཞེས་མཚན་གསོལ།རྟོགས་པའི་བསྟན་པ་སྒྲུབ་པས་འཛིན་པ་ལ་དགོངས་ནས་དཔལ་ཡུལ་སྒྲུབ་ཁང་འོག་མ་གསར་དུ་བཙུགས་ནས་ཆུ་ཝ་འགྲིམ་དང་སྒོ་དམ་འབྱར་ཅན་གྱི་སྒྲུབ་སྡེ་ཁྱད་འཕགས་གསར་དུ་གཙུགས།སྐུ་གསུང་ཐུགས་རྟེན་བཞེངས་པ་དང༌།སློབ་ཚོགས་སྐྱོང་བ།དབང་ལུང་འཆད་སྤེལ་མཛད་པ།དགོན་པའི་སྒྲིགས་ལམ་སོགས་ལ་ཞིབ་འཇུག་གི་སྒོ་ནས་སྔར་ལས་ལྷག་པ་གནང་བ།གསང་ཆེན་གྱི་བསྟན་པ་འདི་སྒོ་ཀུན་ནས་འཛིན་སྐྱོང་སྤེལ་བའི་ཕྲིན་ལས་བསམ་གྱིས་མི་ཁྱབ།གཏེར་གཞུང་ལས།རྒྱ་དང་རྒྱ་རོང་མི་ལོ་བཅུ་གསུམ་འཁྲུགས༔མཐར་ནི་སྔགས་པ་ནུས་པ་ཅན་གྱིས་བཏུལ༔ཞེས་པ་ལྟར།རྒྱ་ནག་དང༌།རྒྱ་རོང་བཙན་བླ་རབ་བརྟན་རྒྱལ་པོ་གཉིས་གཡུལ་འཁྲུགས་སྐབས་རྒྱ་ནག་ཏུ་ཕེབས།དེར་རབ་བརྟན་རྒྱལ་པོའི་མཆོད་གནས་བོན་པོ་ནུས་པ་ཅན་གྱིས་རྡོ་ཆར་དབབ་པས་ལྟ་སྟངས་ཀྱིས་དེ་མ་ཐག་བཟློགརྒྱའི་དམག་མི་རྣམས་ལ་མཚོན་སྲུང་སྲུང་མདུད་བསྒྲུབས་པས་ཤིག་ཤིག་དངོས་སུ་འགུལ།དེ་རྣམས་རང་ཕྱོགས་ཀྱི་དམག་མི་རྣམས་ལ་བཏགས་པས་ཕ་རོལ་པའི་མཚོན་ཆའི་འཇིགས་པ་ལས་བསྐྱབས་ཤིང༌།རབ་བརྟན་རྒྱལ་པོ་བོན་ནག་གི་སྦྱིན་བདག་ཡིན་པ་དེ་གཡུལ་ཉེས།རྒྱ་ནག་གོང་མའི་ལས་ཤུགས་ཀྱི་རུ་མཚོན་སྲིད་པའི་རྩེ་མོར་ཁྱབ་པར་བྱུང༌།དེའི་དགའ་སྟོན་དུ་མདོ་སྨད་ཀྱི་ཁམས་ཀུན་ཏུ་ཤེས་སུ་འཇུག་པའི་གསེར་ཡིག་དང་ཕེབས་བྱམས།དེ་ལ་འདོགས་རྒྱུའི་གསེར་ཡིག་གི་པན་བཞི་གོ་སའི་མིང་དང་བཅས་པ།ཐམ་ཀའི་སྣོད་ཙནྡན་དང་བ་སོ་ལས་འཕྲུལ་བཟོ་བྱས་པའི་སྒམ་ཆུང་ནང་ཆོད་བརྒྱད་ཡོད་པའི་ནང༌།གསེར་ཐམ།དངུལ་ཐམ།བ་སོའི་ཐམ་ཀ།གཡང་ཊིའི་ཐམ་ཀ་སོགས་རིན་པོ་ཆེ་སྣ་ཚོགས་ཀྱིེ་ཐམ་ཀ་ལ་ཡུ་བ་སེང་གེ་ཡོད་པ་བརྒྱད་སྒམ་ནང་གི་ཆོད་བརྒྱད་དུ་བཞག་པ་དང༌།བ་སོ་ལས་བཟོས་པའི་བློ་ཐམ་ཡུ་བ་སེངྒེ་ཡོད་པ་བཅས་ཀྱི་ཐམ་ཀ་དང་ཆོ་ལོ་གསེར་ཡིག་བཅས་པས་མངའ་གསོལ་ནས་རྒྱ་ནག་གོང་མ་ཆན་ལུང་གི་དབུ་བླ་ཏི་ཤྲི་བཀུར།རྒྱ་ནག་གི་འབྲས་ཞིང་ཕུལ་ནས་ལོ་རེ་བཞིན་འབྲས་ཀྱི་དཔྱ་ཁྲལ་འབུལ་བའི་རྒྱུན་གསོལ་རས་གནང༌།གཞན་གསེར་དངུལ།ནང་མཛོད།བཟང་གོས་བཀྲས་འཐག་སོགས་མང་དུ་ཕུལ་བ་བརྗོད་མི་ཤེས།བླ་མ་རྒྱ་ནག་ནས་ཡར་ཕེབས་གདོང་ཀཿཐོག་པ་ལ་བཟང་གོས་གསེར་སྐུད་ཀྱིས་བཏགས་པའི་རྒྱ་ནག་ནང་ཟོག་གིས་ཡོལ་བ་སོགས་གནང་སྐྱེས་མང་པོ་མཛད།དེ་སྐོར་ཕྱོགས་འདི་བླ་ཆེན་ཐམས་ཅད་སློབ་མར་མ་གྱུར་པ་མེད་ཅིང༌།གཙོ་བོ་ཀརྨ་ལྷ་དབང༌།ཀརྨ་དོན་དམ་གཉིས་སོགས་མང༌།དེ་ལྟར་མཛད་པ་མཐར་ཕྱིན་ནས་དགུང་གྲངས་དྲུག་ཅུ་རེ་གསུམ་ལ་དགོངས་པ་ཆོས་དབྱིངས་སུ་རྫོགས་ཤིང༌།གདུང་རྟེན་རྒྱ་ནག་ལི་མར་གྲགས་པའི་བཟོ་ཁྱད་ཕུན་སུམ་ཚོགས་པ་ལྕགས་དྲ་ཁང་དུ་བཞུགས་སོ།།གྲུབ་པའི་དགའ་ཚལ་མཛེས་བྱེད་པའི།།ཆོས་དཔལ་བཟང་པོའི་ཉི་མ་ཞིག།འཆར་བས་རྒྱལ་བསྟན་པདྨའི་ཚལ།།ལུང་རྟོགས་འདབ་བཟང་རྒྱས་པ་བྱུང༌།།དེས་གདན་རབས་བཞི་པའོ།།།།